Stern die juweel in Strauss & Co se veiling | Maroela Media
Irma Stern. Foto: Wikipedia
Strauss & Co het op sy jongste veiling in Kaapstad ŉ nuwe rekord behaal toe items ter waarde van sowat R58 miljoen verkoop is. Die 637 items op die veiling het kunswerke, juwele, silwer, porselein en meubels ingesluit.
ŉ Hoogtepunt van die aandveiling was ŉ 1947-olieverfskildery van Irma Stern, Stillewe met lelies, wat vir net meer as R10,5 miljoen verkoop is. Die geskatte maksimumprys was R7 miljoen.
Vroeër vanjaar is ŉ Stern-portret, dié van haar vriendin Freda Feldman, vir R4,1 miljoen opgeveil. Die rekord vir ŉ Stern is egter in 2011 opgestel toe haar Arab Priest op ŉ veiling van Bonhams in Londen R34 miljoen gehaal het.
Stern is in 1894 in Schweizer-Reneke gebore en het tussen 1930 en haar dood in 1966 verskeie reise onderneem – na Europa, maar veral na Oos-Afrika, waar sy heelwat inspirasie vir haar werk gekry het.
In 1971 is haar huis in Rondebosch, Kaapstad, waar sy vir ongeveer vier dekades gewoon het, omskep in die Irma Stern-museum.
Ander Suid-Afrikaanse kunstenaars wie se werk goeie pryse op Strauss & Co se lenteveiling behaal het, is Sydney Kumalo, George Pemba, Stanley Pinker, Alexis Preller, Penny Siopis en Vladimir Tretchikoff.
Irma Stern kuns